钦定古今图书集成/理学汇编/文学典/第108卷 > 王叔承
## 钦定古今图书集成/理学汇编/文学典/第108卷 > 王叔承

按《明外史王穉登传》：“叔承，字承父，吴江人。少孤，治经
生业，以好古谢去。贫赘妇家，为妇翁所逐，不予一钱，
乃携妇归奉母，贫益甚，入都客大学士李春芳所。性
嗜酒，饮可一石。春芳有所撰述，觅之，往往卧酒楼，欠
伸弗肯应，久之，乃谢归。太仓王锡爵，其布衣交也，再
召，会有三王并封之议，叔承遗书数千言，谓当引大”
义以去就力争，不当依违两端，负主恩，辜物望。锡爵
得书叹服。其诗极为世贞兄弟所许，卒于万历中。
按《列朝诗集》，叔承初名光引，以字行，更字承父，晚更
字子幻，吴江人。少孤，受博士业，以好古谢去。食贫，赘
妇家，为妇翁所逐，不予一钱，乃携妇归奉母，而贫益
甚。所善商生为承父谋曰：“吾闻赵王贤而好客，谢榛、
郑若庸皆在，幸舍，吾曹可以曳裾往乎？”乃治装偕之
邺。郑已先为承父言于王，承父问知王虽好客，客见
必蒲伏长跪，称主臣弗屑也。会商生病死，葬之铜雀
台下，东之齐、鲁，北入燕，客，淮南少师所使草应制《祝
釐》之作，承父谢弗能。日从相君直所得，纵观西苑南
内之胜，作《汉宫》数十曲，流闻禁中。而以其间与吴兴
范伯桢、海陵顾益卿、梁溪陈贞父、胡原荆定交于公
车，承父皆弟畜之，相与悲歌纵酒，访问燕市酒人遗
迹，相君有所撰述，使人物色之，往往醉卧酒垆中，欠
伸弗肯应，久之乃谢归。母好奉佛，承父亦奉佛，弗能
戒酒，诡其母曰：“佛所谓米汁也。”原荆以御史拜杖归，
纵游吴、越名山水，作《前后吴越游》。已，赴益卿于闽，作
《荔子编》。还过贞甫于楚，作《楚游编》。益卿开府渔阳，又
要之塞上，作《岳游编》而归，遂不复出，年六十五而卒。
承父有酒德，饮可一石，客或戏谓：“君貌类胡僧，多笑
而好饮，岂布袋和尚分身耶？”少多狭邪之游，曲宴新
声，杂拥柔曼，竟酒无所狎。眤原荆贞父伯桢，先后物
故，经纪其丧，卵翼其子姓，有古人之谊。王太仓元驭，
亦布衣交也，再召当事有三王并封之议。承父遗书
数千言，谓当引大义以去就力争，不当依违两端，负
主恩而辜物望。太仓亦叹服焉。承父为诗，豪宕莽苍，
天才烂发，最为王元美兄弟所推。敬美序其诗，以为
太初让其精俞谢逊。其兼七言歌行，顷刻数百千言，
可喜可愕，种种变幻，真能以牛溲马渤为药饵，嘻笑
怒骂为文章。盖其兄弟间之论如此。然元美作《五子
诗》，不及承父，仅居四十子之一而已。承父序卓澂甫
诗曰：“诗衰于宋元，北地起而复古，一代摩拟之格，此
其创矣。历下一变，锻炼陶洗，脱凡腐而尚精丽。然才
情声律，未极”变化，故用豪句构壮字自高，或晦而杂
叠，复而致厌，始多宗之，后且避之也。弇州与历下，同
名而异用，又变而博大僻远，汪洋磅礡，无所不出入。
安究其底，则死骨未寒。非之者过于慕之者矣。承父
之持论若此，何怪乎弇州实应且憎，阳浮慕之而实
不与乎？虽然，承父之不为眇君子者几希矣。